**ทิ้งขยะถูกที่ แยกขยะดี ลดการติดเชื้อในสถานบริการและชุมชน**

**โรงพยาบาลส่งเสริมสุขภาพตำบลสงเปลือย ตำบลสงเปลือย อำเภอนามน จังหวัดกาฬสินธุ์**

นางศิริเพ็ญ อาทะวิมล

เจ้าพนักงานสาธารณสุขชำนาญงาน

โรงพยาบาลส่งเสริมสุขภาพตำบลสงเปลือย ตำบลสงเปลือย อำเภอนามน จังหวัดกาฬสินธุ์

**ผู้นำเสนอ** นางศิริเพ็ญ อาทะวิมล ตำแหน่ง เจ้าพนักงานสาธารณสุขชำนาญงาน

**หลักการและเหตุผล**

โรงพยาบาลส่งเสริมสุขภาพตำบลสงเปลือย เป็นสถานที่ให้บริการแก่ประชาชนทั่วไป ทั้งในด้านการส่งเสริมสุขภาพ รักษาพยาบาล ป้องกันโรคและฟื้นฟูสภาพ ซึ่งให้บริการประชาชนที่มีสุขภาพดี ผู้ที่ป่วยด้วยโรคโรคติดต่อ และไม่ติดต่อ ผู้ที่มีแผลสดและผู้ป่วยที่มีแผลติดเชื้อ ผู้ป่วยที่มีภูมิต้านทานต่ำ เป็นต้น หลังจากการบริการผู้ป่วย มีทั้งขยะติดเชื้อและขยะทั่วไป จากการให้บริการดังกล่าว จึงทำให้มีสิ่งปฏิกูลจากการให้บริการหลายประเภท ซึ่งในช่วงปีที่ผ่านมา ทางหน่วยงานยังไม่มีการดำเนินการในการกำจัดขยะดังกล่าวที่ชัดเจน ทำให้พบการทิ้งขยะไม่ถูกที่ซึ่งส่งผลให้เกิดความเสี่ยง,อุบัติการณ์ต่างๆ ทำให้โรงพยาบาลต้องเสียค่าใช้จ่ายในการกำจัดขยะสูงเพิ่มขึ้น และส่งผลต่อสิ่งแวดล้อม ผู้ป่วย ญาติ บุคลากร และอาจส่งผลต่อการกระจายเชื้อไปสู่ชุมชน ทำให้มีความเสี่ยงสูง ดังนั้น งานป้องกันและควบคุมการติดเชื้อในโรงพยาบาลส่งเสริ มสุขภาพตำบลสงเปลือย ได้เล็งเห็นความสำคัญของปัญหา จึงได้จัดทำ CQI เรื่องนี้ขึ้น

การศึกษาครั้งนี้มีวัตถุประสงค์ 1. เพื่อลดการติดเชื้อในสถานบริการและชุมชน 2. เพื่อการคัดแยกและทิ้งขยะได้ถูกต้อง

**วิธีการศึกษา**

โรงพยาบาลส่งเสริมสุขภาพตำบลสงเปลือยมีการดำเนินการตั้งแต่ เดือน ตุลาคม 2558 – มิถุนายน 2559 โดยกระบวนการดำเนินงาน แบ่งเป็น 4 ด้าน ดังนี้

**ด้านบุคลากร** โดยชี้แจงให้บุคลากรในหน่วยงานทราบถึงสถานการณ์และตระหนักถึงความสำคัญของปัญหา และอบรมเรื่องการลดการติดเชื้อในสถานบริการ การคัดแยกขยะและชี้แจงแนวทางปฏิบัติเรื่องคัดแยกและกำจัดที่ถูกต้อง เตือนทันทีถ้าพบว่าทิ้งผิด

**ด้านผู้รับบริการ** โดยให้คำแนะนำแก่ผู้ป่วยและผู้รับบริการให้ทราบถึงประเภทของขยะ บริเวณจุดที่ทิ้งขยะ และการทิ้งขยะให้ถูกที่ในตอนเช้าทุกวัน และ ในรายที่รับใหม่ทุกราย ตรวจสอบหากพบว่าทิ้งผิดให้บุคลากรจะอธิบายทันที

**ด้านวิธีการ** โดยจัดทำแนวทางการคัดแยกขยะที่ชัดเจนเป็น ๔ ประเภทคือ ขยะติดเชื้อ ขยะไม่ติดเชื้อ ขยะอันตรายและ ขยะรีไซเคิล, ประชาสัมพันธ์แก่ผู้รับบริการทราบเรื่องการทิ้งขยะให้ถูกที่ทุกวัน, ติดตามตรวจสอบการคัดแยกขยะทุกเดือนโดยผู้รับผิดชอบด้าน IC และ ๕ ส ภายในสถานบริการ และชี้แจงผลการคัดแยกขยะที่ไม่ถูกต้องในที่ประชุมประจำเดือนเพื่อแก้ไขปรับปรุง

**ด้านอุปกรณ์ /สถานที่** โดยจัดปรับปรุงป้ายบ่งชี้ที่ชัดเจน, จัดหาถังขยะ และบริเวณที่ทิ้งขยะให้เหมาะสมตามประเภท, จัดทำที่พักขยะติดเชื้อพร้อมส่งกำจัดได้ถูกต้องตามระบบ, ปรับปรุงห้องปลอดเชื้อ จุดบริการ จุดคัดกรอง และการระบายอากาศให้ถูกต้อง เหมาะสม, จัดหาอ่างล้างมือ อ่างล้างเครื่องมือ อุปกรณ์ ต่างๆตามเหมาะสม

เครื่องมือที่ใช้ในการศึกษา คือ คู่มือแนวทางปฏิบัติมาตรฐานปลอดเชื้อและการคัดแยกขยะ แบบสังเกตและบันทึกการคัดแยกขยะ ทะเบียนการให้หัตถการ ทะเบียนทำแผล ทะเบียนสวนปัสสาวะและแบบประเมินความพึงพอใจของเจ้าหน้าที่และผู้รับบริการ

การวิเคราะห์ข้อมูล โดยใช้สถิติเชิงพรรณนา (Descriptive Statistic) ประกอบด้วย ค่าความถี่ และค่าร้อยละ

**ผลการวิจัย**

1. มีแนวทางปฏิบัติเกี่ยวกับมาตรฐานปลอดเชื้อและการคัดแยกขยะที่ชัดเจน

2. บุคลากรในหน่วยงานได้ผ่านการอบรมเรื่องมาตรฐานปลอดเชื้อใน รพสต.และการคัดแยกขยะทุกคน

3. พบการทิ้งขยะผิดประเภทลดลงทั้งบุคลากรและผู้รับบริการ

4. การคัดแยกขยะถูกต้องมากกว่า 90 %

5. บุคลากรและผู้รับบริการมีความพึงพอใจมากกว่า 90 %

6. การประเมินเฝ้าระวังการติดเชื้อในผู้ป่วย พบว่า ผู้ป่วยที่มารับบริการทำแผล มีแผลติดเชื้อ มีไข้ และผู้ป่วยสวนปัสสาวะติดเชื้อจากการใส่สายสวนปัสสาวะ มีอุบัติการณ์การติดเชื้อในเดือนตุลาคม, พฤศจิกายน, มกราคม ร้อยละ 1.36 , 1.42 , 1.33, 0.56 และไม่พบอุบัติการณ์การติดเชื้อตั้งแต่เดือน กุมภาพันธ์ 2559

**สรุปผลการวิจัย**

จากการการดำเนินการทิ้งขยะถูกที่ แยกขยะดี ลดการติดเชื้อในสถานบริการและชุมชน พบว่า สถานบริการมีแนวทางปฏิบัติเกี่ยวกับมาตรฐานปลอดเชื้อและการคัดแยกขยะที่ชัดเจนถูกต้อง ส่งผลมีอุบัติการณ์การติดเชื้อลดลง และไม่พบอุบัติการณ์การติดเชื้อตั้งแต่เดือน กุมภาพันธ์ 2559 อีกทั้งยังพบว่าบุคลากรและผู้รับบริการมีความพึงพอใจมากกว่า 90 %

**ข้อเสนอแนะ**

1. ควรพัฒนารูปแบบการจัดเก็บข้อมูลที่เป็นระบบมากกว่านี้

2. สามารถขยายผลสู่สถานบริการสาธารณสุขอื่นๆได้